AFRIKAANSE OPSOMMING: Skedulering in vervaardigingsomgewings is dikwels moeilik weens die komplekse, dinamiese en stogastiese eienskappe daarvan. Hierdie eienskappe veroorsaak probleme vir aflyn-skeduleringtegnieke omdat skedules wat aanvanklik aanvaarbaar was mag versleg en selfs onaanvaarbaar raak soos wat die stelsel se toestand verander. Aanlyntegnieke poog om hierdie uitdaging die hoof te bied deur skedulering samelopend met die vervaardigingstelsel te doen. Deur in reële tyd op stelselversteurings te reageer kan aanlynskeduleerders beter skedules en reëls ontwikkel in vergelyking met aflyn-tegnieke. Hierdie studie stel die sagteware-argitektuur voor vir 'n simulasie-gebaseerde reaktiewe skeduleringstelsel. Die argitektuur identifiseer die hoofkomponente en die verwantskappe 'n reaktiewe skeduleerder. Dit beskryf elke komponent verder vanuit verskillende oogpunte, nl. die logiese-, proses-, ontwikkeling- en ontplooiingoogpunt. Hiervoor word die verenigde modelleringmetode gebruik. Die ontwerpbesluite om by argitekturele kwaliteite soos skaleerbaarheid, modulariteit en interfunksionaliteit uit te kom, word ook bespreek. Spesifieke aandag word gegee aan die definisie van 'n dienskontrak tussen die agterkant van 'n reaktiewe skeduleringstelsel en datavaslegging en besluitsteuntoerusting op die fabrieksvloer. Die voorgestelde argitektuur word toegepas deur die opstelling van 'n simulasiegebaseerde reaktiewe skeduleringstelsel wat in staat is om in reële tyd te reageer op versteurings. Die kern van die stelsel is 'n simulasiemodel van 'n drukmetermonteerproses. Interaksie met die simulasiemodel word bewerkstellig deur 'n skedulering-toepassingbediener. Die stelsel bevat ook 'n prototipe 'n sensornetwerk wat gebruik word vir die naspoor van werk-in-proses deur die monteeraanleg en 'n mobiele kliënt wat gebruik word om besluitsteundata aan die fabrieksvloer te kommunikeer. Die skedulering-toepassingbediener is in die elektroniese wolk ontplooi en word aan fabrieksvloertoestelle as n webdiens ontbloot. 'n Eksperiment wat die effek van herskedulering met sekere reëls op die stelsel oor tyd ondersoek, is uitgevoer. Dit word getoon dat soos wat die stelseltoestand ontvou, die aanbevole skeduleringreël kan verander, en deur sulke sulke reëls op die fabrieksvloer in te sluit kan die vervaardigingsdoelwit verbeter word. Hierdie eksperiment illustreer die waarde van reaktiewe skedulering in die teenwoordigheid van reële-tyd gebeure.